KIRJALLINEN KYSYMYS P-2476/00 esittäjä(t): Piia-Noora Kauppi (PPE-DE) komissiolle. Suomen ja Ruotsin poikkeukset ‐ alkoholin valmisteverot.



Virallinen lehti nro 103 E , 03/04/2001 s. 0163 - 0164



KIRJALLINEN KYSYMYS P-2476/00 esittäjä(t): Piia-Noora Kauppi (PPE-DE) komissiolle (12. heinäkuuta 2000) Aihe: Suomen ja Ruotsin poikkeukset alkoholin valmisteverot Pohjoismaiden poikkeuksia koskevan komission kertomuksen yleisiin päätelmiin sisältyy seuraava kehotus: Siksi komissio kehottaa jokaista jäsenvaltiota, jota asia koskee, ryhtymään tarvittaviin valmistelutoimiin, jotta voimassa olevia yleissääntöjä voidaan häiriöttä siirtyä noudattamaan viimeistään jäsenvaltioille myönnettyjen poikkeusten päättyessä. Tarvittavat valmistelutoimet merkitsevät ilmeisesti korkeiden valmisteverojen alentamista, vaikka kertomuksessa mielenkiintoista kyllä tätä asiaa ei erityisesti mainita. Poikkeusten jatkamisen ainoana perusteena ovat valmisteverojen valtavat erot eri maissa ja ennen kaikkea se, että korkeita valmisteveroja on ehdottomasti alennettava samassa tahdissa tuontirajoitusten poistamisen kanssa. Katsooko komissio, että valmisteverojen nykyiset erot ovat sisämarkkinoiden periaatteiden vastaisia? Jos vastaus on myönteinen, mihin toimiin komissio aikoo ryhtyä poistamaan tämän epäkohdan? Aikooko komissio (direktiivin 92/84/ETY)(1) mukaisessa vähimmäistasoa koskevassa kertomuksessaan ehdottaa liian suurten verojen alentamista? Euroopan yhteisön perustamissopimuksen 93 artikla koskee välillisen verotuksen harmonisoimista siltä osin kuin yhdenmukaistaminen on tarpeen sisämarkkinoiden toteuttamisen ja toiminnan varmistamiseksi. Eikö tämä artikla koske Suomelle ja Ruotsille myönnettyjä poikkeuksia? Komission kertomuksessa Pohjoismaiden poikkeusten pidentämisestä ja asteittaisesta poistamisesta todetaan, että Pohjoismaiden on tehtävä tarpeelliset muutokset, joiden avulla EU:n sisäisiin matkustajiin sovellettavat rajoitukset poistetaan. Olenko oikeassa olettaessani, että tarpeelliset muutokset merkitsevät valmisteverojen alentamista? Jos Pohjoismaat eivät tee vaadittuja muutoksia, voiko komissio taata sen, että poikkeusten voimassaoloaika todella päättyy 31. joulukuuta 2003? Myöntääkö komissio, että jos pohjoisten maiden korkeita valmisteveroja ei alenneta samaan aikaan tuontirajoitusten poistamisen kanssa, tämä lisää vääristymiä sisämarkkinoilla? Jos komissio myöntää sen, onko vääristymistä lisäävä toimenpide todella oikeutettu? Edistääkö se EY:n perustamissopimuksen 93 artiklan toteutumista? (1) EYVL L 316, 31.10.1992, s. 29. Frederik Bolkesteinin komission puolesta antama vastaus (7. syyskuuta 2000) Kuten komissio on arvoisan parlamentin jäsenen mainitsemassa kertomuksessa osoittanut, poikkeukset myönnettiin, jotta kyseessä olevat jäsenvaltiot voisivat asteittain mukauttaa menettelytapojaan vastaamaan kokonaisuudessaan sisämarkkinoiden vaatimuksia. Näiden jäsenvaltioiden on itse määriteltävä, millaisiin toimenpiteisiin ne ryhtyvät matkustajia koskevia rajoituksia purettaessa. Komissio ei missään tapauksessa aio ehdottaa poikkeusten jatkamista vuoden 2003 lopun jälkeen, vaikka näyttäisi siltä, että kyseiset jäsenvaltiot eivät olisi ryhtyneet tarpeellisiin mukauttamistoimenpiteisiin. Kysymystä jäsenvaltioiden soveltamien valmisteverojen tasosta käsitellään laajemmassa yhteydessä kertomuksessa, jonka komissio antaa vuoden 2001 alussa. Kertomuksessa otetaan huomioon sisämarkkinoiden asianmukainen toimiminen, eri alkoholijuomaluokkien välinen kilpailu, verojen todellinen arvo ja EY:n perustamissopimuksen laajemmat tavoitteet. Komissio ei halua arvioida ennakolta tämän kertomuksen päätelmiä.